kaerle etc. doen te wetene allen iegewoirdighen
ende toecomende dat wy ontfanghen hebben die oitmoedighe supplicatie
van gielis servrancx zoen ians inhoudende hoe dat hy suppliant op den
tweeden zondach inde meije anno xv$ ende lii 1552 dwelck was den achsten
der selver maendt mit wylen anthonis de costere jansse . ende mit meer
andere persoonen vergadert syn geweest in eenen geselscape ende gelaghe ten
huyse jans crobeel staen tot wildre op de beke aldaer hy suppliant van
jannen de costere des voirs. anthonis broedere gemolesteert wordde dat
hij a$wat te voeren soude geven vanden aelaerdt dwelck hy nyet doen
en wilde want hy hem nyet schuldich en was en dat hy hem wel ende costelyck
betaelt hadde seggende voirts totten selven jannen wildij yedt van mij hebben
het heeft zoe langhe ende vele geduert raepet van mynen lyve ghy staet
hier zoe dweers met uwen messe het schint dat nyemant tot u en zoude
moeghen spreken ende die voirs. anthonis de costere zynen broedere dit hoorende
sprack dese naevolghende woerden al staen wy hier elck mit eenen weymesse = jachtmes
aene wy en draghen dat nyet om iemanden hinder daermede te doene daernae
is die suppliant opgestaen teghen den voirs. jannen die tselve ziende seyde
totten suppliant en compt my nyet te by ghy zyt my by genoch ende dese
woirden gesproken hebbende smeet hy den suppliant met eenen pot op zyn hooft
dat hij suyselde ende dat den pot brack in stucken waeraff hy deen stuck hiel
in zyn handt ende dander viele op deerde ende want die suppliant van desen slage
zeer bloeyde ziende zyn bloet ende dat die voirs. twee gebroeders hun
passmessen vuyt toeghen soe heeft hy oick zyn eetmes vuytgetrocken ende
heeft nae hun beyden gesteken ende zy luyden hebben nae hem gehouwen in
sulcker vuegen dat die suppliant den voirs. wylen anthonis geraect ende gequest
heeft gehadt daeraff hy op den tweeden dach dairnae gestorven ende van
levende lyve ter doot is gecomen wyens ziele god genadich zy ende alsulcke
doot is hem suppliant hertelycken leet ende compt tot zynen groote ongenuchte
ende verdriete $ want hy beduchtende hem voir rigeur van iusticien en
heeft hem iesindert nyet dorren houden ende converseren int openbaer ende zal
hem voirtaen moeten absenteren buyten desen onse lande van brabant in grooter
aermoede ende miserie tenzy dat hem tvoirs. feyt ende misdaet vuyt onser
sunderlinger gratien geremitteert wordde ende onse oepenen brieven van remissien
daerop verleent ende geexpedieert zoe hy seeght ons daerom
oitmoedeyck biddende waerom zoe eest dat wy desen aengesien
gheneycht wesende ter beden des voirs. gielis servrancx suppliant ende willende
hem in dit stuck prefereren gratie ende genade voer strangheyt ende rigeur van
rechte hebben den selven suppliant inden gevalle als boven quytgeschonden
ende vergeheven schelden quyte ende vergeven vuyt zunderlinger gratien by desen
onsen brieve tfeyt ende misdaet boven geruert mitsgaders alle offensie ende
brueke corporelle ende criminelle daerinne hy hem oovermits ende vuyt zaeken
van tghene des voirs. is tegens ons onse hoocheyt ende justicie eenichssins
mach hebben oontgaen ende mesdraeghen ende hebben hem dien aengaende
wedergestelt ende geresitueert stellen weder ende restitueren tot
zynen goeden name fame ende $ geruchte in onsen voirs. lande van brabant ende
allen anderen onsen landen ende heerlicheyden ende tot zynen onverbuerden
goeden indyen hy eenighe onder ons heeft ende in alder manieren zoe hy was
voir die toecompste vanden voirs. feyte impo$$ imponerende hierop een eeuwich
geswych onsen procureur generael in brabant meyere van loven amptman
van bruessele schouteten van antwerpen ende vande bossche ende
allen anderen onsen justicieren ende officieren wie zy zyn satisfactie
ende beternisse ierst ende voiral gedaen der partyen geinteresseerde indyen
die noch nyet gedaen en zij ende eenighe daer toe staet civilyck alleenlyck
behoudelyck dat de voirs. suppliant gehouden zal syn tvoirs. feyt iegens ons
te beteren civilyck nae gelegentheyt vander zaeken ende faculteyt
van zynen goeden met oick te betalenen die redelycke costen van
justicien hieromme alreede gedaen ende te doene allet ter taxatien ende
moderatien van onse zeere lieve ende getrouwe die cancellier ende
luyden van onsen raide in brabant die wy daertoe gecommitteert
hebben ende commmiteren by desen ontbieden daer om ende bevelen
den selven onsen cancellier ende raidsluyden dat voir hen geroepen die
ghene die daerom behoiren geroepen te zyne zy procederen wel ende
duechdelyck ter verificatien ende interinemente van desen ende totter taxatien
ende moderatien vander voirs. civile boete ende costen van justitien alzoe
zy sullen bevinden behoirende $ welck interinement die voirs. suppliant
gehouden sal zijn te versuekenen ende hem in persoone te presenteren in onsen
voirs. raide bynnen zess maenden naestcomende opte pene van te
verbuerenen deffect van desen ende dat gedaen ende deselve civile boete
ende costen van justicien getaxeert ende betaelt zynde in handen vanden
ghenen dyen dat behoiren sal zy onse * $ procureur generael ende alle andere
onse richteren justicieren officieren ende ondersaeten iegewoirdighe ende
toecomende dyen dat aengaen sal moeghen huere stedehouderen ende eenen yegelyck
van hen besundere soe hem toebehoiren sal doen laeten ende gedooghen
den voirs. suppliant van deser onser iegewoirdiger gratien ende remissien ende
van alle dinhouden van desen inde vueghen ende manieren boven verhaelt
rustelijck vredelijck volcomelyck ende eeuwichlyck genyeten ende
tgebruycken sonder hem te doene noch te laeten geschieden nu noch in
toecomenden tyde eenich hinder oft moeyenisse aen lyve noch aen goeden
ter contrarien maer indyen zyn lyf oft eenighe van zyne goeden
daeromme gearresteert becommert oft beleth waeren dat zy die setten
ende stellen oft doen stellen ende stellen terstont ende zonder vertreck tot
geheelder ende volcomender delivrantie want ons alsoe gelieft ende
ten eynde dat dit goet vast ende gestadich blijve ende gehouden wordde
teneuwighen daghe soe hebben wy onsen zegel hieraen doen hanghen
behoudelijck in anderen dinghen onsen rechte ende eenen yegelijcken
anderen dessyns degenen in onser stadt van bruessele inde maendt
van augusto int jaer onsheeren duysent vyfhondert ende dryenvyftich van
onsen keyserryck cxxxviie ende van onsen rycken van castillien en anderen se$
cxxxviii aldus stont op de plycke gestcreven byden keyser ende
ondertieckent j de sarvt facuwez visa registrata
gecollocio neert ende benomen accorderende
met zynen originale by mij
daanwez selve